b'\n_START_ARTICLE_\nPedro Sarmiento de Gamboa\n_START_SECTION_\n\xc5\xbdivljenjepis\n_START_PARAGRAPH_\nPedro je najprej \xc5\xa1tudiral matematiko, latin\xc5\xa1\xc4\x8dino in astronomijo, z 18 leti pa je vstopil v \xc5\xa1pansko vojsko in se z armadami svetorimskega cesarja Karla V. 5 let bojeval po razli\xc4\x8dnih evropskih boji\xc5\xa1\xc4\x8dih. Leta 1555 je odplul \xc4\x8dez Atlantski ocean in 2 leti \xc5\xbeivel v dana\xc5\xa1nji Mehiki. O tem obdobju je znanega malo, razen da je imel te\xc5\xbeave z inkvizicijo. Zatem je odplul v Peru in tam ostal naslednjih ve\xc4\x8d kot 20 let. V Limi je znova pri\xc5\xa1el navzkri\xc5\xbe z inkvizicijo, ki ga je obto\xc5\xbeila posedovanja dveh \xc4\x8darobnih prstanov, \xc4\x8darobnega \xc4\x8drnila in hereti\xc4\x8dnih obredov._NEWLINE_Pridru\xc5\xbeil se je odpravi Alvara de Menda\xc3\xb1e, ki je odplula v ju\xc5\xbeni Pacifik in iskala domi\xc5\xa1ljijsko celino Terra Australis Incognita. \xc4\x8ce bi Menda\xc3\xb1a upo\xc5\xa1teval Gamboove napotke, bi odprava zelo verjetno dosegla Novo Zelandijo in obale Avstralije, tako pa so leta 1568 odkrili Salomonove otoke. Da bi si Menda\xc3\xb1a prisvojil vse zasluge za odkritje, je Gamboove zemljevide, ladijske dnevnike in ostale zapiske vrgel \xc4\x8dez krov, Gamboo pa je v Mehiki odslovil. Zatem se je v Limi pri\xc4\x8delo sojenje, po katerem so Gamboi vendarle priznali dele\xc5\xbe pri tem odkritju._NEWLINE_Ko je leta 1578 Francis Drake napadel obale Peruja in Mehike, je Gamboa dobil nalogo, da Draka ujame. Leta 1579 je z 11 ladjami odplul iz Callaa, vendar Draka ni na\xc5\xa1el, saj je ta medtem \xc5\xbee odplul proti zahodu. Gamboa je zato raziskal ju\xc5\xbenopacifi\xc5\xa1ke obale Ju\xc5\xbene Amerike, kot prvi pre\xc4\x8dkal Magellanovo o\xc5\xbeino od zahoda proti vzhodu in pri tem narisal prve uporabne zemljevide te o\xc5\xbeine. Zatem je kot prvi preplul Atlantik od jugozahoda proti severovzhodu in konec leta 1580 prispel v \xc5\xa0panijo._NEWLINE_Kralju Filipu II. je predstavil rezultate svoje odprave, ta pa je nato odredil utrditev obal Magellanovega preliva, da bi prepre\xc4\x8dil prehod piratom. Leta 1581 je iz C\xc3\xa1diza odplula odprava 24 ladij in 2.500 mo\xc5\xbe pod poveljstvom Gamboe in Diega Floresa Valdeza. Odprava ni bila uspe\xc5\xa1na. Najprej so v viharjih izgubili 8 ladij, ob vhodu v Magellanov preliv je Flores z 12 ladjami pobegnil nazaj v \xc5\xa0panijo, Gamboa pe je s preostalimi 4 ladjami ustanovil dve postojanki: Nombre de Jes\xc3\xbas (\xc2\xbbJezusovo ime\xc2\xab) ob izhodu o\xc5\xbeine v Atlantik ter Rey Don Felipe (\xc2\xbbKralj Filip\xc2\xab) okoli 60 km ju\xc5\xbeno od dana\xc5\xa1njega Punta Arenasa. Nobena od teh kolonij ni uspela. Ko je leta 1587 do kolonij prispel Thomas Cavendish, je v Nombre de Jes\xc3\xbas na\xc5\xa1el le 18 pre\xc5\xbeivelih, od katerih je le eden (Tom\xc3\xa9 Hern\xc3\xa1ndez) sprejel re\xc5\xa1itev, v Rey don Felipe pa je na\xc5\xa1el le \xc5\xa1e trupla in zategadelj kolonijo preimenoval v Port Famine, oz. \xc5\xa1pansko Puerto Hambre (\xc2\xbbpristani\xc5\xa1\xc4\x8de lakote\xc2\xab)._NEWLINE_Gamboo je leta 1584 ob vra\xc4\x8danju v Evropo zajela angle\xc5\xa1ka posadka pod poveljstvom Walterja Raleigha in ga odpeljala v Anglijo. Kraljica Elizabeta I. mu je predala pismo z mirovnim predlogom za \xc5\xa1panskega kralja Filipa II., ki bi prekinil vojne med dr\xc5\xbeavama. Ob vra\xc4\x8danju v \xc5\xa0panijo so Gamboo zajeli francoski hugenoti in ga pridr\xc5\xbeali do leta 1588. \xc5\xa0panci, ki tako niso mogli pravo\xc4\x8dasno prejeti mirovnega predloga, so medtem postavili vojno mornarico in napadli Angle\xc5\xbee._NEWLINE_Ko se je Gamboa kon\xc4\x8dno vrnil v \xc5\xa0panijo in izvedel za tragi\xc4\x8dno usodo svojih kolonij, je kralju predstavil potek svoje odprave in se prito\xc5\xbeil zaradi Floresovega ravnanja. Vse ka\xc5\xbee, da te prito\xc5\xbebe niso nikdar upo\xc5\xa1tevali._NEWLINE_Gamboa je preostanek \xc5\xbeivljenja ve\xc4\x8dinoma posvetil pisateljevanju in urejanju poezije. Kmalu je zatem je postal admiral in umrl med slu\xc5\xbebovanjem na ladji v bli\xc5\xbeini Lizbone.'